এমন ত্যাগী রাজনীতিবিদের সংখ্যা যেখানে কমে আসছে, সেখানে আর কেনোই বা এত মান-অভিমান, কেনোইবা এত পারস্পরিক দোষারোপ। মৃত্যুর পরে হলেও আবদুর রাজ্জাক যেভাবে মানুষের ভালোবাসা, আবেগ-শ্রদ্ধায় পরিপূর্ণতা পেয়েছেন, তা যেনো এখানেই থেমে না যায়! সকলেই একটা কথা বলছে যে এমন ত্যাগী নেতা সহসা তৈরী হয়না, সেই সত্যি মেনে নিয়েও বলতে ইচ্ছে করে, নেতা অল্পই তৈরী হয়, বেশী নেতা হলে, নেতাদের মত ও পথেও পার্থক্য বেশী দেখা দেয়। কি দরকার অত নেতা দিয়ে, তার চেয়ে বরং এই সমস্ত দূর্লভ নেতাদের নির্দেশিত পথে চললেইতো লক্ষ্যে পৌঁছানো যায়! শহীদ জননী জাহানারা ইমাম বেঁচে থাকতেই যুদ্ধাপরাধীদের বিচার চেয়ে যে আলোড়ন তুলেছিলেন, উনার মৃত্যুর সাথে সাথেই সব কেমন মিইয়ে গেছে। অথচ উনার মৃত্যুতেও দেশের মানুষ অঝোরে কেঁদেছিল এবং সেই কান্নাতেই সব কিছুর সমাপ্তিও ঘটে গেলো! নাহলে এটাও কিভাবে সম্ভব হয় যে আওয়ামীলীগ সরকার ক্ষমতায় থাকাকালীন সময়েই ‘গো আযম’ টেলিভিশনে সাক্ষাতকার দেয়, সরকারের প্রতি, জনগনের প্রতি চ্যালেঞ্জ ছুঁড়ে দিতে পারে অথবা কি নির্দ্বিধায় এখন অনেকেই অনলাইনে গো আযমের পক্ষে সাফাই গায়! সবই সম্ভব হচ্ছে বাঙ্গালীর অতিরিক্ত আবেগের কারনে। বাঙ্গালীর এমনই আবেগ যে এক কথায় পিপীলিকার মত জীবন উৎসর্গ করে দেশ স্বাধীন করে আবার এই বাঙ্গালীই বাংলাদেশ-পাকিস্তান ক্রিকেট খেলার সময় দুই গালে পাকিস্তানের পতাকা ট্যাটু করে গ্যালারীতে বসে থাকে!